P6_TA(2007)0009

Ευρωπαϊκό πρόγραμμα δράσης για την οδική ασφάλεια — Ενδιάμεσος απολογισμός

Ψήφισμα του Ευρωπαϊκού Κοινοβουλίου σχετικά με το ευρωπαϊκό πρόγραμμα δράσης για την οδική ασφάλεια — Ενδιάμεσος απολογισμός (2006/2112(INI))

Το Ευρωπαϊκό Κοινοβούλιο,

- έχοντας υπόψη τη Λευκή Βίβλο της Επιτροπής με τίτλο "Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών" (COM(2001)0370) και το σχετικό ψήφισμά του της 12ης Φεβρουαρίου 2003 [1],

- έχοντας υπόψη την ανακοίνωση της Επιτροπής με τίτλο "Τεχνολογίες πληροφοριών και επικοινωνιών για ασφαλή και ευφυή οχήματα" (COM(2003)0542),

- έχοντας υπόψη την ανακοίνωση της Επιτροπής με τίτλο "Ευρωπαϊκό πρόγραμμα δράσης για την οδική ασφάλεια — Μείωση στην Ευρωπαϊκή Ένωση του αριθμού των θυμάτων σε τροχαία ατυχήματα κατά το ήμισυ από σήμερα έως το 2010: ένα ζήτημα που μας αφορά όλους" (COM(2003)0311) και το σχετικό ψήφισμά του της 29ης Σεπτεμβρίου 2005 [2], καθώς και τη δημοσίευση της Επιτροπής που εκδόθηκε τον Οκτώβριο του 2004 με τίτλο "Ας γλιτώσουμε 20000 ζωές στους δρόμους μας",

- έχοντας υπόψη τη σύσταση της Επιτροπής 2004/345/ΕΚ της 6ης Απριλίου 2004 σχετικά με την επιβολή του νόμου στον τομέα της οδικής ασφάλειας [3],

- έχοντας υπόψη τη δήλωση της Βερόνας για την οδική ασφάλεια της 24ης Οκτωβρίου 2003, καθώς και τα συμπεράσματα της δεύτερης διάσκεψης της Βερόνας της 25ης και 26ης Οκτωβρίου 2004 και την επακόλουθη δέσμευση των υπουργών μεταφορών της ΕΕ να αναγάγουν την οδική ασφάλεια σε προτεραιότητα,

- έχοντας υπόψη τον ευρωπαϊκό χάρτη οδικής ασφάλειας που εγκαινιάσθηκε στις 29 Ιανουαρίου 2004,

- έχοντας υπόψη την ανακοίνωση της Επιτροπής με τίτλο "Ευρωπαϊκό πρόγραμμα δράσης για την οδική ασφάλεια — ενδιάμεσος απολογισμός" (COM(2006)0074),

- έχοντας υπόψη την ανακοίνωση της Εθνικής Υπηρεσίας Οδικής Ασφάλειας των Αυτοκινητοδρόμων των ΗΠΑ (NHTSA) ότι τα ηλεκτρονικά συστήματα σταθερότητας (ESP/ESC) θα αποτελούν υποχρεωτικό τυποποιημένο εξοπλισμό στις ΗΠΑ για όλα τα νέα αυτοκίνητα αρχής γενομένης από τον Σεπτέμβριο 2011,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Μεταφορών και Τουρισμού (A6-0449/2006),

Α. λαμβάνοντας υπόψη ότι κάθε χρόνο στην Ευρωπαϊκή Ένωση περισσότεροι από 40000 θάνατοι οφείλονται σε τροχαία ατυχήματα, το άμεσο και έμμεσο κόστος των οποίων υπολογίζεται ότι ανέρχεται σε 180000000000 ευρώ, ήτοι στο 2% του ΑΕΠ της ΕΕ,

Β. λαμβάνοντας υπόψη ότι ο στόχος της μείωσης στο ήμισυ του αριθμού των θυμάτων σε τροχαία ατυχήματα στην Ευρωπαϊκή Ένωση έως το 2010 εξακολουθεί να αποτελεί προτεραιότητα και ότι η αδυναμία επίτευξης της αναγκαίας προόδου για την υλοποίηση του αριθμού αυτού αποτελεί αιτία ανησυχίας,

Γ. λαμβάνοντας υπόψη ότι η πρόοδος που σημειώνεται δεν επαρκεί για την επίτευξη του στόχου αυτού σε ολόκληρη την Ευρωπαϊκή Ένωση,

Δ. λαμβάνοντας υπόψη ότι το Κοινοβούλιο εξακολουθεί να έχει την άποψη ότι η οδική ασφάλεια αποτελεί κοινή ευθύνη των κρατών μελών και της Ευρωπαϊκής Ένωσης·

Ε. λαμβάνοντας υπόψη ότι η Παγκόσμια Οργάνωση Υγείας για την Ευρώπη έχει επισημάνει το μέγεθος του υγειονομικού προβλήματος που προκαλούν οι θάνατοι και οι τραυματισμοί σε τροχαία ατυχήματα και θεωρεί προτεραιότητα τη συμμετοχή του υγειονομικού τομέα στην οδική ασφάλεια και στον περιορισμό της οδήγησης με υπερβολική ταχύτητα, ζήτημα, ωστόσο, που εμπίπτει στη σφαίρα αρμοδιοτήτων των κρατών μελών,

ΣΤ. λαμβάνοντας υπόψη ότι συνεχίζει να διευρύνεται το χάσμα μεταξύ των κρατών μελών με κακές επιδόσεις στην οδική ασφάλεια και εκείνων που καταγράφουν καλύτερες επιδόσεις,

Ζ. λαμβάνοντας υπόψη ότι η οδική ασφάλεια έχει οριζόντια διάσταση και για να επιτευχθεί ο στόχος της αύξησής της στον μεγαλύτερο δυνατό βαθμό , θα πρέπει να επικεντρωθούμε κατά απόλυτη προτεραιότητα σε σειρά πολιτικών που αποβλέπουν στην αποτελεσματικότερη εφαρμογή της νομοθεσίας (ζώνες ασφαλείας, όρια ταχύτητας, σεβασμός Κώδικα Οδικής Κυκλοφορίας), στη βελτίωση του επιπέδου οδήγησης (άδειες οδήγησης, συμπεριφορά οδηγών, σεβασμός πεζών), στη βελτίωση των υποδομών (ποιότητα αυτοκινητοδρόμων και οδικών δικτύων, λωρίδες κυκλοφορίας, σήμανση) στη βελτίωση των οχημάτων (περιοδικοί έλεγχοι, πρότυπα), και στην ανταλλαγή βέλτιστων πρακτικών,

Η. λαμβάνοντας υπόψη ότι ο πιο αποτελεσματικός τρόπος για τη βελτίωση του επιπέδου οδήγησης σε ολόκληρη την ΕΕ στον βραχυπρόθεσμο ορίζοντα είναι η επιβολή των κωδίκων οδικής κυκλοφορίας των κρατών μελών, ιδίως σε ό,τι αφορά τις παραβάσεις που σχετίζονται με την ταχύτητα και την οδήγηση υπό την επήρεια αλκοόλ και την απαίτηση χρήσης της ζώνης ασφαλείας και των συστημάτων συγκράτησης των παιδιών,

Θ. λαμβάνοντας υπόψη ότι σήμερα τα οχήματα είναι τέσσερις φορές πιο ασφαλή από ό,τι το 1970,

Ι. λαμβάνοντας υπόψη ότι αυξάνεται ο αριθμός των θανάτων μοτοσικλετιστών κατ' αναλογία προς τους συνολικούς θανάτους σε τροχαία ατυχήματα,

ΙΑ. λαμβάνοντας υπόψη ότι τα διαχωριστικά κιγκλιδώματα μειώνουν σημαντικά τον αριθμό των θανάτων σε τροχαία ατυχήματα,

ΙΒ. λαμβάνοντας υπόψη ότι τον Οκτώβριο 2006, η Επιτροπή εγκαινίασε το τετραετές πρόγραμμα έρευνας Druid για τη διερεύνηση των συνεπειών της οδήγησης υπό την επήρεια αλκοόλ, ναρκωτικών και φαρμάκων,

ΙΓ. λαμβάνοντας υπόψη ότι, σε σχέση με την εισαγωγή συστημάτων ασφαλείας που σώζουν ζωές, τα κράτη μέλη δεν θα πρέπει να είναι λιγότερο φιλόδοξα από άλλες χώρες,

1. ζητεί την ανάληψη ισχυρότερης πολιτικής δέσμευσης από όλα τα κράτη μέλη, από τις περιφερειακές και τοπικές αρχές, από τα θεσμικά όργανα της ΕΕ και από τους φορείς της βιομηχανίας, των οργανισμών και των ιδιωτών για τη βελτίωση της οδικής ασφάλειας σε ολόκληρη την Ευρωπαϊκή Ένωση·

2. θεωρεί ότι σε σημαντική και σταθερή μείωση του αριθμού των σοβαρών τροχαίων ατυχημάτων μπορεί να οδηγήσει μόνο μια προσέγγιση βασισμένη σε ολοκληρωμένα συστήματα, στην οποία θα μετέχουν όλοι οι οδικοί χρήστες και φορείς, με βάση προσπάθειες για την προώθηση των μετακινήσεων με μαζικά μέσα μεταφοράς και της θέσπισης αποτελεσματικότερης νομοθεσίας στα κράτη μέλη, σε συνδυασμό με κατάλληλη παρακολούθηση των οδικών χρηστών στα κράτη μέλη (έλεγχοι αδειών οδήγησης, αλκοτέστ, κλπ.)·

3. υπενθυμίζει ότι οι φιλόδοξοι στόχοι που έχει θέσει η Ευρωπαϊκή Ένωση δεν μπορούν να επιτευχθούν αν δεν ληφθεί υπόψη η αποφασιστική σημασία της εκπαίδευσης και της επιβολής της παρούσας νομοθεσίας στα κράτη μέλη· ζητεί, συνεπώς, από τα κράτη μέλη να τονίσουν περαιτέρω και να γενικεύσουν τις πολιτικές τους για την πληροφόρηση και την ευαισθητοποίηση του κοινού για την οδική ασφάλεια, ώστε να απευθύνονται σε όλους τους χρήστες, κάθε ηλικίας· επίσης, καλεί τα κράτη μέλη να εφαρμόσουν πλήρως, χωρίς εξαίρεση, την ισχύουσα νομοθεσία, ο σεβασμός της οποίας από τους οδικούς χρήστες θα επιφέρει σημαντική βελτίωση στην οδική ασφάλεια·

4. επικροτεί την πρόταση της Επιτροπής για οδηγία σχετικά με τη διαχείριση της ασφαλείας των οδικών υποδομών (COM(2006)0569), που θα μπορούσε να μειώσει τους θανάτους κατά 12 έως 16 %, και την πρόταση οδηγίας για τον μετεξοπλισμό με κάτοπτρα των ταξινομημένων στην Κοινότητα βαρέων φορτηγών οχημάτων (COM(2006)0570) που αφορά στη χρήση καθρεπτών τυφλής γωνίας·

5. καλεί την Επιτροπή να υποβάλει το συντομότερο δυνατόν τις προτάσεις που έχει υποσχεθεί, μεταξύ άλλων, για τη διασυνοριακή επιβολή του νόμου, για την καθιέρωση της χρήσης φανών ημέρας, για την εφαρμογή των υφιστάμενων μέτρων και κανονισμών στον τομέα της οδικής ασφάλειας, για τη χρήση οπίσθιων λωρίδων ανάκλασης που θα ορίζουν τα περιγράμματα των φορτηγών και τη χρήση εγκατεστημένων οπίσθιων κατόπτρων τυφλής γωνίας ή/και νέα συστήματα ελέγχου της τυφλής γωνίας·

6. εκτιμά ότι είναι ιδιαίτερα σημαντικό, υπό το πρίσμα της καταπολέμησης των διασυνοριακών τροχαίων παραβάσεων, να υπάρχει η δυνατότητα επιβολής του νόμου περί υπέρβασης του ορίου ταχύτητας, παράλειψης της χρήσης ζώνης ασφαλείας και οδήγησης υπό την επήρεια αλκοόλ με αποτελεσματικό τρόπο, ώστε να επιβάλλονται μεγάλα πρόστιμα, ασχέτως του αν η παράβαση διαπράττεται στη χώρα καταγωγής του παραβάτη ή σε άλλο κράτος μέλος·

7. υπενθυμίζει στην Επιτροπή την πρόθεσή της να εξετάσει τη διάταξη σχετικά με τη φιλική προς τον χρήστη και επικαιροποιημένη πληροφόρηση για τα συστήματα οδικής σήμανσης που χρησιμοποιούνται στα κράτη μέλη, μέσω μιας ιστοσελίδας στο Διαδίκτυο που θα διατίθεται σε όλες τις επίσημες γλώσσες της ΕΕ·

8. τονίζει την ανάγκη εναρμόνισης των κανόνων και των σημάτων οδικής κυκλοφορίας, δεδομένου ότι, για παράδειγμα, οι διαφορετικοί κανόνες προτεραιότητας σε κυκλικούς κόμβους μπορεί να προκαλέσουν ατυχήματα·

9. καλεί την Επιτροπή, δεδομένου ότι τα ασαφή ή ασυνεπή οδικά σήματα δημιουργούν περιττούς κινδύνους για την οδική ασφάλεια και λαμβάνοντας υπόψη τις διατάξεις της σύμβασης της Βιέννης, να υποβάλει μελέτη σχετικά με την εναρμόνιση των οδικών σημάτων στην Ευρώπη ως μέσο για τη βελτίωση της οδικής ασφάλειας·

10. καλεί την Επιτροπή, όσον αφορά τον υψηλό αριθμό ατυχημάτων και θανάτων σε ζώνες οδικών έργων, να αναπτύξει κοινές κατευθυντήριες γραμμές σχετικά με τις προϋποθέσεις για τις ασφαλείς ζώνες οδικών έργων που θα βασίζονται στην αναγνώριση και την ανταλλαγή βέλτιστων πρακτικών·

11. θεωρεί ότι η Επιτροπή θα πρέπει να προωθήσει, με κοινοτική χρηματοδότηση, προγράμματα αδελφοποίησης μεταξύ νέων και παλαιών κρατών μελών, με στόχο την επίσπευση της προόδου στην οδική ασφάλεια·

12. θεωρεί ότι η Επιτροπή θα πρέπει να ενθαρρύνει τη συμμετοχή φορέων τόσο από τα "νέα" όσο και από τα "παλαιά" κράτη μέλη στις ομάδες εργασίας της·

13. καλεί την Επιτροπή να αξιολογήσει τον ευρωπαϊκό χάρτη οδικής ασφάλειας·

14. καλεί την Επιτροπή και τα κράτη μέλη να συγκρίνουν ενεργά και να συντονίσουν τα αποτελέσματα που έχουν επιτευχθεί από τα κράτη μέλη στον τομέα της οδικής ασφάλειας, ώστε, ακολουθώντας τις βέλτιστες πρακτικές, όλα τα κράτη μέλη να μπορούν να επωφεληθούν από τις θετικές εμπειρίες τους και να επισπεύσουν, έτσι, την πρόοδο στον τομέα αυτόν·

15. καλεί την Επιτροπή να αναγνωρίσει τη σημασία των ανεξάρτητων πανευρωπαϊκών προγραμμάτων συγκριτικής αξιολόγησης για την υποστήριξη μιας πιο ομοιόμορφης εφαρμογής της νομοθεσίας της ΕΕ που αφορά την οδική ασφάλεια, η οποία προωθεί τον ανταγωνισμό μεταξύ των φορέων που είναι αρμόδιοι για την εξασφάλιση ενός ασφαλούς οδικού περιβάλλοντος (π.χ. EuroTAP, EuroNCAP)·

16. καλεί τα κράτη μέλη να εξετάσουν την εισαγωγή μηδενικού ορίου για το αλκοόλ για τους νέους οδηγούς και τους οδηγούς επαγγελματικών οχημάτων και λεωφορείων που συνδέονται με τη μεταφορά επιβατών και, για παράδειγμα, τη μεταφορά επικίνδυνων αγαθών·

17. εφιστά την προσοχή στην πιθανότητα καθορισμού ελάχιστων προϋποθέσεων ενεργητικής και παθητικής ασφαλείας για όλα τα οχήματα και εναρμόνισης των τεχνικών κανόνων οδικής ασφάλειας σε ολόκληρη την Ένωση·

18. εκτιμά ότι η οδήγηση υπό την επήρεια ναρκωτικών αποτελεί σοβαρό πρόβλημα που πρέπει να καταπολεμηθεί· τα κράτη μέλη και η Επιτροπή θα πρέπει να επενδύσουν περισσότερους πόρους στην έρευνα και την καταπολέμηση τέτοιων παραβάσεων·

19. θεωρεί ότι θα έπρεπε να ισχύουν οι κανόνες για την υγεία και την ασφάλεια στην εργασία όταν το όχημα αποτελεί κινητό χώρο εργασίας·

20. καλεί την Επιτροπή να διερευνήσει την επίδραση της χρήσης συσκευών επικοινωνίας σε οχήματα στην συμπεριφορά των οδηγών και την οδική ασφάλεια·

21. καλεί την Επιτροπή και τα κράτη μέλη να εντείνουν τις προσπάθειές τους για τη διασφάλιση της συστηματικότερης χρήσης των ζωνών ασφαλείας σε όλα τα οχήματα, ιδίως στα λεωφορεία·

22. καλεί τα κράτη μέλη να διευρύνουν —στο μέτρο του δυνατού— την απαγόρευση υπέρβασης εν πορεία για τα οχήματα άνω των 12 τόνων ώστε να ισχύει σε όλες τις οδούς με μία ή δύο λωρίδες κυκλοφορίας.

23. καλεί την Επιτροπή να συστήσει στα κράτη μέλη τη δημιουργία και συντήρηση κατάλληλων εγκαταστάσεων ανάπαυσης που ανταποκρίνονται στα κριτήρια των ευρωπαίων κοινωνικών εταίρων, ώστε να εξασφαλίζονται ασφαλέστερες εγκαταστάσεις υποδομής για τα διαλείμματα κατά την οδήγηση·

24. καλεί την Επιτροπή και τα κράτη μέλη να δημιουργήσουν κίνητρα ώστε οι αγοραστές ή οι μισθωτές στόλων οχημάτων να αγοράζουν ή να μισθώνουν τα καλύτερα οχήματα που έχει να προσφέρει η αγορά από άποψη ασφάλειας και περιβαλλοντικών επιπτώσεων, οι δε κατασκευαστές αυτοκινήτων να αναπτύξουν οχήματα που θα είναι ασφαλέστερα και πιο αποδοτικά από περιβαλλοντικής άποψης·

25. είναι πεπεισμένο ότι οι ασφαλιστικές εταιρείες μπορούν να διαδραματίσουν καίριο ρόλο στην τήρηση της νομοθεσίας για την οδική ασφάλεια και της εργατικής νομοθεσίας στον τομέα των οδικών μεταφορών, π.χ. μέσω του καθορισμού διαφοροποιημένων ασφαλίστρων·

26. καλεί τα κράτη μέλη να διασφαλίσουν ότι τα κίνητρα δεν περιορίζονται στις τελευταίες τεχνολογίες για τη μείωση των εκπομπών, αλλά καλύπτουν επίσης σημαντικά χαρακτηριστικά ασφαλείας (βοηθητική πέδηση εκτάκτου ανάγκης, συστήματα ειδοποίησης για την αλλαγή λωρίδας, προσαρμοζόμενα συστήματα ελέγχου πορείας, συστήματα ελέγχου αμορτισέρ, κλπ.)·

27. καλεί την Επιτροπή να ερευνήσει τις επιπτώσεις της κόπωσης και της εξάντλησης στους οδηγούς, προκειμένου να μειωθεί η συχνότητα των ατυχημάτων που προκαλούνται εξαιτίας τους, σε σχέση τόσο με τους ιδιώτες οδηγούς όσο και —από τη σκοπιά της υγείας και της ασφάλειας στην εργασία — με εκείνους που χρησιμοποιούν οχήματα στην εργασία τους·

28. καλεί την Επιτροπή να ξεκινήσει ενημερωτική εκστρατεία σε ευρωπαϊκό επίπεδο κατά της κόπωσης των οδηγών, ούτως ώστε να προωθήσει, όπως γίνεται ήδη σε αρκετά κράτη μέλη, την ανάγκη οι οδηγοί να σταματούν την οδήγηση ανά δύο ώρες σε κάθε ταξίδι·

29. είναι της γνώμης ότι, από το ευρύτατο φάσμα των διαθέσιμων τεχνολογιών θα πρέπει να δοθεί ιδιαίτερη προσοχή στις ακόλουθες λύσεις: διατάξεις υπενθύμισης για τη χρήση ζωνών ασφαλείας και προηγμένα συστήματα συγκράτησης· ηλεκτρονικός έλεγχος σταθερότητας (ESC)· συστήματα περιορισμού της ταχύτητας· ασφαλιστικές δικλείδες χρήσης οινοπνευματωδών· προληπτικά συστήματα ασφάλειας (βοηθητική πέδηση εκτάκτου ανάγκης, προσαρμοζόμενος έλεγχος πορείας, σύστημα ειδοποίησης για την αλλαγή λωρίδας, συσκευή ελέγχου τυφλής γωνίας με υπέρηχους, σύστημα ελέγχου αμορτισέρ)· και το eCall·

30. καλεί τα κράτη μέλη να υπογράψουν την κοινή δήλωση πρόθεσης όσον αφορά το σύστημα eCall μέχρι τον Ιούνιο του 2007·

31. θεωρεί ότι τα ευφυή συστήματα μεταφορών (ITS) θα πρέπει να προσαρμοστούν στις ανάγκες των πιο ηλικιωμένων οδηγών·

32. καλεί την Επιτροπή και τα κράτη μέλη να ενθαρρύνουν το EuroNCAP (ευρωπαϊκό πρόγραμμα αξιολόγησης των νέων μοντέλων αυτοκινήτων) να θεσπίσει δοκιμές για την προστασία από το σύνδρομο του αυχενικού τραυματισμού και για συστήματα ενεργητικής ασφάλειας, όπως το σύστημα πέδησης εκτάκτου ανάγκης ESP/ESC, η υποστήριξη του οδηγού (π.χ. ασφαλιστικές δικλείδες χρήσης οινοπνευματωδών) ο προσαρμοζόμενος έλεγχος πορείας και η ειδοποίηση για την αλλαγή λωρίδας·

33. καλεί την Επιτροπή να συμπεριλάβει σαφώς την ασφάλεια των μοτοσικλετιστών στις κατευθυντήριες οδηγίες για τις υποδομές, ιδίως όσον αφορά τα φιλικά προς τις μοτοσικλέτες κιγκλιδώματα στους ευρωπαϊκούς δρόμους·

34. θεωρεί ότι ένα σημαντικό μέτρο που θα πρέπει να εξετάσει η Επιτροπή είναι η δημιουργία ενός κοινού ελάχιστου προτύπου για τους εκπαιδευτές οδήγησης, που θα περιλαμβάνει εξετάσεις και πιστοποίηση·

35. καλεί τα κράτη μέλη να χαράξουν σχέδιο δράσης για την κατάρτιση και την εκπαίδευση σχετικά με την οδική ασφάλεια, που θα εφαρμόζεται καθ' όλη τη διάρκεια του σχολικού προγράμματος (από την ηλικία των 3 έως των 18) και σε όλα τα σχολεία της Ένωσης· επίσης υποστηρίζει τη χάραξη προτύπων για την κατάρτιση και τα μέτρα ασφαλείας που απαιτούνται, εάν πρόκειται να υπάρξει επιτηρούμενη πρακτική άσκηση για υποψήφιους οδηγούς από την ηλικία των 16 ετών·

36. καλεί την Επιτροπή και κράτη μέλη να εφαρμόσουν ενιαίους κανόνες που θα ισχύουν σε ολόκληρη την ΕΕ σχετικά με τους υποχρεωτικούς, τακτικούς τεχνικούς ελέγχους ασφαλείας σε όλα τα μηχανοκίνητα οχήματα·

37. καλεί την Επιτροπή και τα κράτη μέλη να προτείνουν μέτρα βάσει μιας αξιολόγησης του βαθμού στον οποίον είναι γνωστός ο ενιαίος ευρωπαϊκός αριθμός κλήσης έκτακτης ανάγκης 112, και της εφαρμογής του Ε112 από ό λα τα κράτη μέλη, με στόχο τη βελτίωση της κατάστασης στην Ευρωπαϊκή Ένωση·

38. τονίζει ότι το σύστημα eCall θα επιτρέψει δυνητικά τη μείωση του χρόνου αντίδρασης για τα ατυχήματα κατά 40 % περίπου στις αστικές ζώνες και κατά 50 % περίπου στις αγροτικές περιοχές και καλεί όλα τα κράτη μέλη να προβούν όσο το δυνατόν ταχύτερα στην εφαρμογή του·

39. καλεί την Επιτροπή να εργαστεί προς την κατεύθυνση της δημιουργίας ενός ευρωπαϊκού συστήματος έρευνας των τροχαίων ατυχημάτων, που θα διευκολύνει τις συγκρίσεις και θα επιτρέψει την ανάληψη αποτελεσματικότερων δράσεων για την πρόληψή τους·

40. καλεί την Επιτροπή, τα κράτη μέλη και τις περιφερειακές αρχές τους να δώσουν ιδιαίτερη προσοχή στο ζήτημα της προστασίας και της ασφάλειας των ευάλωτων χρηστών των δρόμων, όπως είναι οι πεζοί, οι ποδηλάτες και οι μοτοσυκλετιστές·

41. τονίζει ότι τα κράτη μέλη θα πρέπει να λαμβάνουν συστηματικά υπόψη την ασφάλεια όλων των οδικών χρηστών και την πρόληψη των ατυχημάτων κατά τον σχεδιασμό, την κατασκευή και τη συντήρηση δρόμων, καθώς και άλλα μέτρα σχετικά με τις υποδομές·

42. καλεί την Επιτροπή να ενθαρρύνει τη χρήση παιδικών καθισμάτων που τοποθετούνται αντίθετα στη φορά της κίνησης του αυτοκινήτου για παιδιά ηλικίας έως 3-4 ετών, σύμφωνα με την μελέτη για την ασφάλεια των παιδιών στο αυτοκίνητο (έκθεση 489A), η οποία έχει διεξαχθεί από το Σουηδικό Ινστιτούτο Ερευνών για τις Οδικές Μεταφορές (VTI)·

43. καλεί την Επιτροπή, και ειδικότερα τα κράτη μέλη, να ερευνήσουν την κατάσταση της οδικής ασφάλειας για τα άτομα με αναπηρία· θεωρεί ότι είναι σημαντικό οι επαγγελματίες οδηγοί επιβατικών οχημάτων όπως οι οδηγοί ταξί, παραδείγματος χάριν, να είναι κατάλληλα εκπαιδευμένοι για την ασφαλή πρόσδεση των αναπηρικών αμαξιδίων κ.λπ.·

44. καλεί την Επιτροπή να αναλύσει τις ανάγκες των ατόμων με αναπηρία, όσον αφορά την ενεργή, ανεξάρτητη συμμετοχή τους στις οδικές μεταφορές, και να ορίσει κανόνες που εξασφαλίζουν ότι τα άτομα με αναπηρία δεν υπόκεινται σε διακρίσεις, όταν κάνουν αίτηση για άδεια οδήγησης·

45. θεωρεί ότι τεχνολογίες όπως η τηλεματική προσφέρουν, μακροπρόθεσμα, τη δυνατότητα σημαντικής μείωσης του αριθμού των θανατηφόρων ατυχημάτων· ζητεί, για τον λόγο αυτόν, τη διενέργεια εντατικής έρευνας και τη συνεργασία μεταξύ όλων των φορέων, προκειμένου να διασφαλιστεί η ταχεία εφαρμογή των πολλά υποσχόμενων τεχνολογιών, χωρίς ωστόσο να παραμελεί τα ι η εκπαίδευση σχετικά με την οδική ασφάλεια·

46. θεωρεί ότι η χρήση πληροφοριακών και τηλεπικοινωνιακών τεχνολογιών σε σχέση με τις οδικές υποδομές επιφέρει σημαντικές βελτιώσεις στη διαχείριση των διευρωπαϊκών δικτύων μεταφορών και στην οδική ασφάλεια· καλεί την Επιτροπή και τα κράτη μέλη να συνεχίσουν τη δράση τους στον εν λόγω τομέα, καταρτίζοντας ένα ευρωπαϊκό πρόγραμμα για την ανάπτυξη έξυπνων συστημάτων διαχείρισης της οδικής κυκλοφορίας·

47. καλεί την Επιτροπή να δώσει ιδιαίτερη σημασία στην τεχνική ασφάλεια των οχημάτων· τονίζει ότι, πριν από το 2010, πρέπει να εξετασθεί η περαιτέρω ανάπτυξη της σχετικής νομοθεσίας και ότι εν προκειμένω, ο έλεγχος ηλεκτρονικών συστημάτων ασφαλείας των οχημάτων (συστήματα e-safety), ένα ομοιόμορφο σύστημα ετήσιων ελέγχων των οχημάτων ηλικίας άνω των οκτώ ετών και ειδικών ελέγχων των οχημάτων που έχουν εμπλακεί σε σοβαρά ατυχήματα θα διαδραματίσει ιδιαίτερα σημαντικό ρόλο για την περαιτέρω βελτίωση της ασφάλειας στους δρόμους της Ευρώπης·

48. καλεί την Επιτροπή και την Eurostat να βελτιώσουν τα στατιστικά στοιχεία σχετικά με τα τροχαία ατυχήματα π.χ.

- βασίζοντάς τα επιπροσθέτως στην ηλικία και το φύλο,

- συνεκτιμώντας με καλύτερο τρόπο πραγματικούς αριθμούς ευάλωτων θυμάτων τροχαίων ατυχημάτων, όπως είναι οι πεζοί και οι ποδηλάτες,

- εναρμονίζοντας τα κριτήρια για τους θανάτους από τροχαία ατυχήματα, βάσει των περιόδων επιβίωσης μετά το ατύχημα·

49. καλεί την Επιτροπή να καταρτίσει μια μακροπρόθεσμη στρατηγική για την οδική ασφάλεια που θα επεκτείνεται μετά το 2010 και θα αναφέρει τα μέτρα που απαιτούνται για την αποτροπή όλων των θανάτων και των σοβαρών τραυματισμών που προκαλούνται από τροχαία ατυχήματα ("όραμα για μηδενικό αριθμό θανατηφόρων ατυχημάτων" — "zero vision")·

50. καλεί τα κράτη μέλη να αναγνωρίσουν τους κινδύνους που ενυπάρχουν στην οδήγηση οχημάτων (ειδικότερα επαγγελματικών οχημάτων) με χιόνι και πάγο στην οροφή τους και, στη βάση αυτή, να υποβάλουν συστάσεις για τη δημιουργία ενός ολοκληρωμένου δικτύου "χώρων απομάκρυνσης χιονιού" και να εξετάσουν ή/και να υποστηρίξουν τεχνικές εναλλακτικές λύσεις·

51. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή καθώς και στις κυβερνήσεις και τα κοινοβούλια των κρατών μελών.

[1] ΕΕ C 43 E της 19.2.2004, σ. 250.

[2] EE C 227 E της 21.9.2006, σ. 609.

[3] ΕΕ L 111 της 17.4.2004, σ. 75.

--------------------------------------------------